
Către,



BIROUL PERMANENT AL 




CAMEREI DEPUTAȚILOR

Vă înaintăm, alăturat, raportul asupra Proiectului de Lege pentru modificarea articolului 45 din Legea nr.307/2006 privind apărarea împotriva incendiilor, transmis Comisiei pentru administraţie publică şi amenajarea teritoriului pentru dezbatere şi avizare în fond, în procedură obișnuită, cu adresa nr. PL. x 567 din 28 octombrie 2019.
PREŞEDINTE,
Angelica FĂDOR

Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T      

asupra proiectului de Lege pentru modificarea articolului 45 din Legea nr.307/2006 privind apărarea împotriva incendiilor


În conformitate cu prevederile Regulamentului Camerei Deputaţilor, Comisia pentru administraţie publică şi amenajarea teritoriului a fost sesizată, cu dezbatere şi avizare pe fond, în procedură obişnuită, cu Proiectul de Lege pentru modificarea articolului 45 din Legea nr.307/2006 privind apărarea împotriva incendiilor, transmis cu adresa nr. PL. x 567  din 28 octombrie 2019, înregistrat cu nr. 4c-7/528 din 29 octombrie 2019.

Camera Deputaţilor este Cameră Decizională potrivit prevederilor art.75 alin. (1) şi (3) din Constituţia României, republicată şi ale art.92 din Regulamentul Camerei Deputaţilor, republicat.

Senatul, în calitate de primă cameră sesizată, a adoptat proiectul de lege în şedinţa din 21 noiembrie 2019, ca urmare a depasirii termenului de adoptare, potrivit art.75 alin.(2) teza a III-a din Constitutia României republicata.


Consiliul Legislativ avizează favorabil proiectul de lege (nr.586/10.07.2019);


Consiliului Economic şi Social avizează favorabil proiectul de lege (nr.3253/25.06.2019);


Comisia juridică, de disciplină şi imunităţi avizează favorabil proiectul de lege (nr.4c-13/990/30.10.2019).

Proiectul de lege are ca obiect de reglementare modificarea art.45 din Legea nr.307/2006, în sensul majorării limitelor amenzilor pentru faptele ce constituie contravenţii.
         Potrivit prevederilor art.61 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a examinat proiectul de lege în şedinţa din 10 februarie 2020.


La lucrările Comisiei au fost prezenţi membri ai Comisiei, conform listei de prezență.


La dezbaterile care au avut loc a participat, în conformitate cu prevederile art. 55 din Regulamentul Camerei Deputaţilor, republicat, în calitate de invitat: domnul Duduc Benone, șef direcție în cadrul Ministerului Afacerilor Interne.

În urma dezbaterilor şi a opiniilor exprimate, membrii Comisiei au hotărât, cu unanimitate de voturi, respingerea Proiectului de Lege pentru modificarea articolului 45 din Legea nr.307/2006 privind apărarea împotriva incendiilor, din următoarele considerente: 


Pornind de la expunerea de motive în care se arată faptul că o ardere controlată în zona culturilor agricole are rezultate pozitive din punct de vedere al creșterii productivității solului,  precizăm că legislația care reglementează bunele practici de agricultură și mediu pentru România contrazice această practică, în sensul în care potrivit prevederilor Ordinului ministrului agriculturii și dezvoltării rurale nr.352 din 10 februarie 2015 pentru aprobarea normelor privind ecocondiționalitatea în cadrul schemelor și măsurilor de sprijin pentru fermieri în România - Anexa 1, GAEC 6.2, este interzisă arderea miriștilor și a resturilor vegetale pe terenul arabil, precum și a vegetației pajiștilor permanente, întocmai pentru menținerea nivelului de materie organică din sol.


În ceea ce privește Legea nr.307/2006 privind apărarea împotriva incendiilor, subliniem că actul normativ nu prevede în mod distinct sancțiuni pentru arderea resturilor vegetale pe terenuri arabile, ci doar pentru inacțiunea persoanelor fizice și juridice aflate în apropierea incendiilor produse la păduri, plantații, culturi agricole, miriști, pășuni și fânețe și care nu intervin imediat cu mijloacele de care dispun pentru limitarea și stingerea acestora (art.45, pct.3, lit.a), contravenție care nu se rasfrânge asupra subiecților care au atribuții cu privire la corecta manipulare a focului, așa cum se arată în expunerea de motive.


Pentru situațiile în care se constată nerespectarea măsurilor de apărare împotriva incendiilor privind arderea resturilor vegetale, gunoaielor, deșeurilor și a altor materiale combustibile, fără obținerea permisului de lucru cu foc și fără luarea măsurilor pentru impiedicarea propagării focului la vecinatăți, legiuitorul a stabilit contravenții prin Hotărârea Guvernului nr.537/2007 privind stabilirea și sancționarea contravențiilor la normele de prevenire și stingere a incendiilor (art.1, pct.3, lit.r și s).


În funcţie de obiectul şi conţinutul său, proiectul de lege face parte din categoria legilor ordinare.

                           PREŞEDINTE,                                        SECRETAR,

                             Angelica FĂDOR                       Simona BUCURA-OPRESCU
Consilier parlamentar, Alina Tănase

